C 443/4
LT
Europos Sąjungos oficialusis leidinys
2022 11 22
valdyti pokyčius darbo pasaulyje, be kita ko, teikiant tikslinę paramą, skirtą, pvz., būtinų įgūdžių tobulinimui, socialinės apsaugos užtikrinimui ir visos suinteresuotosios visuomenės įtraukimui į pertvarkos formavimą, taip pat parengiant papildomų pasiūlymų, kaip sutelkti dideles viešąsias ir privačiąsias investicijas pertvarkai remti, ir gerokai išplečiant Teisingos pertvarkos fondo dydį bei taikymo sritį, kad jis leistų įveikti kylančius iššūkius.
2.6.
EESRK ragina užtikrinti, kad ES reglamentavimo sistema teiktų galimybę ES įmonėms, įskaitant MVĮ, tapti žaliojo verslo lyderėmis, kartu užkertant kelią rizikai ir apsaugant nuo prekių, darančių didesnį neigiamą poveikį aplinkai, importo.
Tai ypač aktualu daug energijos suvartojančiuose pramonės sektoriuose.
EESRK taip pat ragina remti MVĮ, kad jos geriau suprastų ir valdytų tiesiogiai ir netiesiogiai joms taikomus vis didėjančius klimato ir aplinkosaugos reikalavimus.
2.7.
EESRK ragina aktyviai remti inovacijas pramonės sektoriuose, kad būtų kuriamos ir diegiamos žaliosios technologijos, medžiagos, produktai, gamybos procesai ir verslo modeliai, įvairiose srityse, sudarant sąlygas vykdyti, pavyzdžiui, programas, susijusias su vandeniliu, baterijomis, puslaidininkiais, anglies dioksido surinkimu ir naudojimu, ir taikyti žiedinės ekonomikos praktiką įvairiose srityse, pavyzdžiui, pakuočių srityje.
2.8.
Siekdama didinti ES poveikį pasaulyje švelninant klimato kaitą, ES turėtų sudaryti palankias sąlygas ES pramonės sektoriams naudotis eksporto galimybėmis, atsirandančiomis dėl pasaulinės klimato technologijų bei sprendimų paklausos, ir taip didinti ES indėlį į išmetamo anglies dioksido kiekio mažinimą.
2.9.
Pasirodo, kad pramonės aljansų kūrimas yra sėkmingas būdas plėtoti plataus masto ir tarpvalstybinius pramonės projektus strateginėse srityse.
Šie pramonės aljansai ir bendriems Europos interesams svarbūs projektai yra nepaprastai svarbūs siekiant atgaivinti ir skatinti Europos standartus ir bazines technologijas, ypač tose srityse, kuriose pati rinka negali pasiekti reikiamų rezultatų arba yra iškraipoma.
2.10.
Siekiant užtikrinti perėjimą prie įperkamos, saugios, konkurencingos, patikimos ir tvarios energetikos sistemos, reikėtų didinti pažangą kuriant tikrą energetikos sąjungą.
Atsižvelgdama į dabartinius dėl Rusijos ir Ukrainos karo kilusius sunkumus, Komisija turėtų sutelkti dėmesį į priemones, kurios duoda didžiausią naudą energetikos sąjungos tikslų visumos požiūriu ir padeda vienu metu spręsti aktualius uždavinius ir siekti ilgesnio laikotarpio tikslų.
2.11.
Situacija Ukrainoje paskatino parengti komunikatą „RepowerEU“ (4), o vėliau, Europos Vadovų Tarybos prašymu, buvo parengtas planas „REPowerEU“ su pasiūlymais (5), ir jei visa tai bus tinkamai įgyvendinta, bus galima gerokai paspartinti Europos Sąjungos perėjimą prie energetinės nepriklausomybės ir tvarumo.
Norint tapti nepriklausomiems nuo Rusijos dujų ir kito iškastinio kuro, reikia skubiai diversifikuoti tiekėjus ir energijos šaltinius, sustiprinti solidarumą ir imtis ilgesnio laikotarpio priemonių, kuriomis būtų skatinamas perėjimas prie anglies dioksido poveikio neutralumo, atsižvelgiant į įvairių valstybių narių ir regionų ypatumus ir turimus alternatyvius šaltinius.
Tačiau norint užtikrinti proceso sėkmę be kita ko būtina sutelkti pakankamai privačiųjų ir viešųjų investicijų ir visapusiškai pasinaudoti Ekonomikos gaivinimo ir atsparumo didinimo priemone bei sanglaudos politikos fondais.
Kaip jau minėta (6), iki 2022 m. pabaigos dviem trečdaliais sumažinti Rusijos dujų paklausą yra sudėtingas uždavinys, todėl, viena vertus, reikėtų įvairinti dujų šaltinius, pirmiausia trumpuoju laikotarpiu, įtraukiant suskystintas gamtines dujas ir biometaną, o, kita vertus, didinti energijos vartojimo efektyvumą ir plačiau vartoti atsinaujinančiuosius energijos išteklius.
Reikėtų vengti infrastruktūros suvaržymų, kurie ateityje apribotų realias alternatyvas, ir kuo labiau skatinti investicijas į atsinaujinančiuo­ sius energijos šaltinius ir pagalbinę infrastruktūrą.
Socialiniai partneriai ir pilietinė visuomenė turi aktyviai dalyvauti rengiant šiuos politinius pasiūlymus, kad būtų užtikrintas šių pasiūlymų priimtinumas visuomenei, tvarumas ir sėkmė.
Be to, kad būtų geriau reaguojama į išorės krizes, Europos Sąjungos Taryboje turėtų būti nuolatinė koordinavimo struktūra.
(4) (5) (6)
https://ec.europa.eu/commission/presscorner/detail/en/ip_22_1511 https://ec.europa.eu/info/publications/key-documents-repowereu_en „REPowerEU“: bendri Europos veiksmai įperkamesnei energijai bei saugesnei ir tvaresnei energetikai užtikrinti | Europos ekonomikos ir socialinių reikalų komitetas (europa.eu) (OL C 323, 2022 8 26, p. 123).